Kommentaar op Skolewysigingswet bespreek - Solidariteit WêreldSolidariteit Wêreld
Tuis › Nuuskantoor › Kommentaar op Skolewysigingswet bespreek
Kommentaar op Skolewysigingswet bespreek
Woensdag | 29 November | 2017
Solidariteit is verheug om in die media te verneem dat die kommentaar op die voorgestelde wysigings van die skolewetgewing oorweldigend was. Solidariteit het bykans 100 000 kommentare ingesamel en aangestuur sodat die departement van basiese onderwys deeglik bewus sal wees van die grootskaalse ontevredenheid oor hierdie wysigings wanneer besluite hieroor geneem word.
Solidariteit is juis bekommerd oor hierdie wysigings aangesien beheerliggame bykans al hulle magte ten opsigte van leerlingtoelating, taal en personeelaanstellings sal verloor. Skole gaan eenvoudig tot staatsinstellings genasionaliseer word en in grootskaalse diensleweringsprobleme, regstellendeaksieteikens en algehele agteruitgang verval.
Volgens mediaberigte het Hubert Mweli, direkteur-generaal van die departement van basiese onderwys, tydens 'n voorlegging aan die portefeuljekomitee vir basiese onderwys gesê dat hy nog nooit in sy loopbaan soveel openbare kommentaar op beoogde wysigings gesien het nie.
"Van die vakbond se kant af is ons trots daarop dat ons die publiek kon bemagtig om hul stem te laat hoor in hierdie verband," sê Francois Redelinghuys, kommunikasiebestuurder by Solidariteit. Hy sê voorts dat die vakbond bekommerd is oor die werkomstandighede wat hierdie veranderinge vir onderwysers en ander personeel by skole sal skep, en ook oor die invloed wat dit op leerders in die skoolstelsel sal hê. "Skoliere is ons land se toekoms, dit is ons toekomstige werkmag, ons kan nie toelaat dat die regering hulle as proefkonyne gebruik nie," het Redelinghuys bygevoeg.